Nordjyske politikere kalder landstræner Ulrik Wilbek for umoden og et dårligt forbillede for unge mennesker, efter han blev væk fra pressemøde.

I denne uges udgave af Kaffeklubben bliver Danmarks ydmygende VM-nederlag i håndbold selvfølgelig vendt, og især landstræneres fravær fra det efterfølgende pressemøde. - Her har vi en mand, der er kåret som verdens bedste træner. Han rejser rundt og underviser firmaerne som erhvervspsykolog. Desuden skulle han være et forbillede for de unge mennesker. Og så bliver han syg, når han taber en kamp. Det kan man ikke, siger Preben Bang Henriksen (Venstre). Morten Marinus fra Dansk Folkeparti er lidt mere moderat i sin kritik: - Hvis ikke Wilbek han evnede at sige noget, så synes jeg det er ok. at blive væk fra sådan et pressemøde. Socialdemokraten Flemming Møller Mortensen mener, at landstræneren reagerer umodent: - Udover at Wilbek er træner, så har han jo også været politiker i Viborg, så han burde jo egentlig have lært mosten. Men jeg er meget enig i, at han burde have været mere moden i sin rolle. Men vi skal også huske på, at vi har haft en fantastisk VM, hvor Danmark har vundet sølv. De har spillet en række fantastisk fine og smukke kampe. Og så var det en rigtig ringe kamp i går. De blev simpelthen chokket fra starten af. Men jeg havde set frem til at skulle være med til at modtage dem i København og måske komme med på rådhuset og se dem på balkonen. Det sker så ikke den her gang, siger Flemming Mortensen. Udover VM bliver der i Kaffeklubben også diskuteret Dansk Melodi Grand Prix, solcelleanlæg, bankgebyrer og vagtlæger, der bliver kimet ned. Se Kaffeklubben i morgen tirsdag 21.35 på TV2/Nord.